text: Skibusser taget i razzia
  10 februar 2015 kl. 07.49
  Flere skibusser blev afsløret i at bryde forskellige sikkerhedsregler, da politiet i weekenden lavede tungvogns razzia ud for Haderslev.
  Politiet registrerede i alt 36 forseelser, og 10 af dem var på busser, fortæller Ulla Kaspersen, der er kommunikationschef hos Sydøstjyllands Politi. Det skriver DR Syd i dag.
  -Fem af sagerne er i forbindelse med køre hviletidsbestemmelserne. Der er to sager vedrørende kontrolapparater. Og der er også nogle sager omkring fejl og mangler, siger Ulla Kaspersen til DR Syd.
  Politiet kontrollerede tunge køretøjer på motorvejen i Haderslev fredag, lørdag og søndag i sidste uge.
  I en tilsvarende kontrolperiode i 2014 blev der i 26 målrettede kontroller standset 352 busser, hvor der samlet blev konstateret 120 forseelser.
  Det drejede sig især om overtrædelser af busloven, anvendelse af kontrolapparat og overtrædelser af køre-hviletidsreglerne.
  